黄牛廟
作者：王十朋
朝代：宋

paragraphs: 我從白帝城，舟次黄牛峽。
黄牛遺廟存，石馬隻耳缺。
宛如歐公夢，地靈亦奇絕。
固宜鎮大川，千載食常血。
何人讚巨力，曾不紀功烈。
神乎豈求食，挽石駭舟楫。
或云土勝水，茲亦强牽合。
白帝將何云，吾爲究其詋。
神禹昔治水，疏鑿九州別。
百神各效職，僚佐力俱竭。
功成禹化熊，塗山亦爲石。
譬如穆南征，化者想非一。
有化爲牛者，斷崖留遺跡。
豈亦黄帝餘，與牛同一色。
至今名此峽，援溺有陰力。
淫祠自其俗，神手本正直。
爵以保安侯，足以章神德。